คลังแฉหนี้เสีย เอสเอ็มอีแบงก์
คลังออกใบสั่งสางปมแบงก์เอสเอ็มอีกลบหนี้เน่า
25 ม.ค. 2555

คลังออกใบสั่งสางปมแบงก์เอสเอ็มอีกลบหนี้เน่า
นายนริศ ชัยสูตร อธิบดีกรมธนารักษ์ ในฐานะประธานธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) กล่าวว่า นายวิรุฬ เตชะไพบูลย์ รมช.คลัง ที่กำกับดูแลแบงก์เอสเอ็มอี ได้สั่งการด่วนให้คณะกรรมการเข้าไปแก้ปัญหาหนี้เสียของธนาคารที่มีอยู่จำนวนมากและแนวโน้มเพิ่มสูงขึ้น ทำให้ธนาคารปล่อยกู้ยากขึ้น และฐานะของธนาคารจะแย่ลงจนมีปัญหา
“การประชุมคณะกรรมการที่จะมีขึ้นในวันที่ 25 ม.ค.นี้ คณะกรรมการจะประชุมวาระเดียว คือ การดูเนื้อในของหนี้ที่ไม่ได้คุณภาพทั้งหมด ว่ามีการแก้ไขที่ถูกต้องหรือไม่” นายนริศ กล่าว
แหล่งข่าวเปิดเผยว่า ปัจจุบันธนาคารมียอดปล่อยสินเชื่อคงค้างประมาณ 1 แสนล้านบาท แยกเป็นหนี้คุณภาพดีประมาณ 7 หมื่นล้านบาท และแยกเป็นหนี้คุณภาพไม่ดีประมาณ 3 หมื่นล้านบาท หรือคิดเป็น 30% ของสินเชื่อ
นอกจากนี้ หนี้คุณภาพไม่ดียังแยกเป็นหนี้ที่ไม่ก่อให้เกิดรายได้ (เอ็นพีแอล) 1.7 หมื่นล้านบาท หรือประมาณ 17% ของยอดหนี้คงค้าง ส่วนหนี้คุณภาพไม่ดีที่เหลือ 1.3 หมื่นล้านบาท ก็เคยเป็นหนี้เอ็นพีแอลมาก่อน และได้รับการแก้ไขโดยการรีไฟแนนซ์ และก็มีจำนวนมากกำลังจะกลายเป็นเอ็นพีแอลอีกครั้ง
แหล่งข่าวเปิดเผยว่า การแก้ไขหนี้เอ็นพีแอลของผู้บริหารที่ผ่านมา พบว่าส่วนใหญ่ไม่ได้แก้ไขที่ต้นเหตุ แต่เป็นการรีไฟแนนซ์ให้เงินกู้ใหม่มาใช้หนี้เก่า ซึ่งบางรายพบว่ามีการให้รีไฟแนนซ์ถึงกว่า 10 ครั้ง 
นอกจากนี้การรีไฟแนนซ์ลูกหนี้บางรายฝ่ายบริหารทำโดยที่ลูกหนี้ไม่รู้ตัว ทำให้ลูกหนี้ไม่มีวินัยปรับปรุงการดำเนินงาน เพราะรู้ว่าเมื่อเป็นหนี้เสีย ทางธนาคารก็จะแก้ไขให้ เพราะไม่ต้องการให้ตัวเลขหนี้เสียแสดงในงบการเงินมากเกินไป
ขณะเดียวกันยังพบว่าหนี้เสียที่เกิดขึ้นมีการใช้หลักทรัพย์ราคาถูก แต่เจ้าหน้าที่ประเมินราคาสูงกว่าราคาสินทรัพย์จริง